ར་དང་བཅས་པ་ཐམས་ཅད་ཀྱི། ཞི་བ་ལ། སྡིག་པ་དང་སྒྲིབ་པ་ནད་གདོན་དང་བར་ཆད་མི་མཐུན་པའི་ཕྱོགས་ཤཱིནྟཾ་ཀུ་ར་སྭཱ་ཧཱ། རྒྱས་པ་ལ་ཚེ་དང་བསོད་ནམས་དང་དཔལ་དང་འབྱོར་པ་དང་ལེགས་པའི་ཡོན་ཏན་ཐམས་ཅད་པུཥྚིཾ་ཀུ་རུ་ཨོཾ། དབང་ལ། རྒྱལ་པོ་དང་པཎྜི་ཏ་དང་བློན་པོ་ལ་སོགས་པ་མི་དང་མི་མ་ཡིན་པའི་སྐྱེ་འགྲོ་རྣམས་དང་ཟས་ནོར་ལོངས་སྤྱོད་ཐམས་ཅད་བ་ཤཾ་ཀུ་རུ་ཛཿཧྲི། དྲག་པོ་ལ། རྡོ་རྗེ་སློབ་དཔོན་ལ་ཐོ་འཚམ་ཞིང་། སངས་རྒྱས་ཀྱི་བསྟན་པ་སྤྱི་ལ་གནོད་པའི་དམ་ཉམས་སྡིག་ཅན་ཐམས་ཅད་མཱ་ར་ཡ་ཧཱུྃ་ཕཊ། ཅེས་སྦྱར། དེ་ལྟར་ཐུན་མོང་གི་བསྲེག་རྫས་རྣམས་ཕུལ་ནས། ལས་སོ་སོའི་བསྲེག་རྫས་ཞི་བ་ལ་ཨོཾ་པདྨ་རཀྵི་ཨཀྵེ་ན་མ་པྲི་ན་ཡ་ཨ་མུ་ཀ་སྱ་ཤཱིནྟཾ་ཀུ་རུ་སྭཱ་ཧཱ། མར་དང་ལྷན་ཅིག་པདྨའོ། །ཨོཾ་གྷ་གྷ་གྷ་ཏ་ཡ་ཏེ་ཛོ་རཱ་ཛ་སྲི་ན་ཡ་ཤཱིནྟཾ་ཀུ་རུ་སྭཱ་ཧཱ། འོ་མ་དང་ལྷན་ཅིག་ཨུཏྤ་ལའོ། །ཨོཾ་སུ་སུ་མེ་ཀུ་ལི་བེ་ལེ་ཛ་ལེ་ནི་ཤཱིཾནྟ་ཀུ་རུ་སྭཱ་ཧཱ། གུར་གུམ་དང་ལྷན་ཅིག་ཀུ་མུ་ཏིའོ། །ཨོཾ་དྷརྨེ་དྷརྨཱ་རཱ་ཛེ་ད་ཧཱ་ད་ཧཱ་སརྦ་བིགྷྣཱན་ཤཱནྟིཾ་ཀུ་རུ་སྭཱ་ཧཱ། ཙནྡན་དང་ལྷན་ཅིག་པའི་ཧ་ལོའིའོ། །ཨོཾ་ཀི་ལི་སུ་ཀི་ལི་ཀ་ལ་ར་ཏི་སརྦ་པཱ་པཾ་ད་དྷྱ་ཨ་མུ་སྱ་ཤཱནྟིཾ་ཀུ་རུ་སྭཱ་ཧཱ། ཏིལ་མར་དང་ལྷན་ཅིག་ཀ་ར་བཱི་རའོ། །རྒྱས་པ་ལ་བིལ་བ་ལ་སོགས་པ་རྫས་ལྔ་དང་། ཨོཾ་ག་ག་ནི་ག་ག་ནི་ལོ་ཀི་ཏི་ཧཱུྃ་ཕཊ། ཏེ་ཛོ་ར་པུཥྚིཾ་ཀུ་རུ་སྭཱ་ཧཱ། དབང་ལ་ཨ་ཤྭ་ཀ་ལ་སོགས་པ། ཨོཾ་ཨ་ཤྭ་ཀི་ཎི་པུ་རེ་གེ་ཨ་ནུ་ར་ག་ཡ་ཏྲཻ་ལོཀྱ་བ་ཤཾ་ན་མཿཧྲི་སྭཱ་ཧཱ། ཞེས་དང་། དྲག་པོ་ལ་ཤ་ལྔ་ལ་སོགས་པ། ཨོཾ་མ་ར་མ་ར་ཀཱི་ལ་ཡ་ཀཱི་ལ་ཡ་སརྦ་ཤ་ཏྲཱུཾ་ནཱ་ཤ་ཡ་ཧཱུྃ་ཕཊ། ཅེས་བསྔགས་ནས་དབུལ་ཏེ། དེའང་བསྲེག་རྫས་རྒྱས་པར་འབྱོར་ན། ཞི་བ་ལ་འབྲས་སཱ་ལུ། སོ་བ། ཏིལ་དཀར་པོ། ནས། འབྲས། དཱུར་བ། འོ་མ། མར། སྦྲང་རྩི་རྣམས་དང་ལྷའི་བདུད་རྩི་ལྔ་ལྷན་ཅིག་ཏུ་བསྲེས་པ་དང་། ཡམ་ཤིང་འོ་མ་ཅན་གྱི་ཤིང་ལྔ་ལས་སྐྱེས་པའི་རློན་ཞིང་ཡལ་ག་དང་བཅས་པའི་རྩེ་མོར་སྦྲང་རྩི་དང་འོ་མ་དང་མར་གྱིས་བྱུགས་པ་དང་། རྒྱས་པ་ལ་ཏིལ་ནག་པོ། མོན་སྲན་བྲའུ། སཱ་ལུ་དམར་པོ། །མངར་གསུམ། ཞོ། ཟས་མཆོག སྦྲང་རྩི་མར་དང་ལྡན་པ། མེ་ཏོག་བརྒྱ་པ། བིལ་བའི་འབྲས་བུ། པདྨ། ནས་ལ་སོགས་པའི་འབྲུ་རྣམས་དང་། ཡམ་ཤིང་ཨུ་དུམྦཱ་ར་སྦོམ་དུ་སོར་བཞི་པ་སྲིད་དུ་ཁྲུ་གང་པའི་རྩེ་མོར་འོ་མ་དང་མར་གྱིས་བྱུགས་པ་དང་། དབང་ལ་ཏིལ་མར། ཏིལ་ནག པྲི་ཡངྐུ། ནཱ་ག་གེ་སར། ཙམྤ་ཀ ཨ་ཤྭ་ཀ བ་ཀུ་ལ། བ་ཎ། མེ་ཏོག་བརྒྱ་པ་རྣམས་དྲི་དང་མར་དང་སྦྲང་རྩི་དང་སྦྱར་བ་དང་། ཡམ་ཤིང་ལྷའི་ཤིང་། པ་ཊ། དཾ་སི་ས་ལི། ཨུ་དུམྦཱ་ར། ཤ་ལ་ཀི ཀུ་ཀུ་ལ་ཡི་ཤིང་། སེང་ལྡེང་རྣམས་དྲི་བཟང་པོས་བྱུགས་པ་སོར་བརྒྱད་པ་དང་། དྲག་པོ་ལ་ཏིལ་ནག མོན་སྲན་བྲའུ། བྷ་ལ་ཏ་ཀའི་འབྲས་བུ། སྲན་མ་ནག་པོ། སྐྱེས་པའི་རུས་པ། དྲི་ཆེན། བོང་བུའི་སྦངས། བོང་བུའི་སྤུ་དང་། ཁྱིའི་རྟུག་པ་དང་། སྤུ་དང་། སེན་མོ་དང་བཅས་པ་འབྲུ་མར་གྱིས་བྱུགས་པ་དང་། ཡམ་ཤིང་ནག་པོ་འཁྱོག་པོ་ལས་སྐྱེས་པའི་ཚེར་མ་དང་། ཚ་བ་དང་ཁ་བ་ལ་སོགས་པ་ལས་སྐྱེས་པའི་ཤིང་སོར་བཅུ་པ་ཁྲག་གིས་བྱུགས་པ་སྟེ། འདི་དག་མ་འབྱོར་ན་ལས་དང་མཐུན་པའི་རྫས་ལ། དེ་དག་ཏུ་མོས་ནས་གྲངས་ཚང་བར་དབུལ་ལོ། །དེའང་ཞུ་བའི་རྫས་རྣམས་ནི་གཟར་བུས་བླངས་ནས་ཞལ་དུ་ཕུལ་བར་བསམ། གོང་བུའི་རྫས་རྣམས་ལག་པ་གཡོན་པས་སྣོད་བཟུང་སྟེ། གཡས་པས་བླངས་ནས་འོག་ནས་བསྐོར་ཞིང་སྟེང་ནས་དབུལ་བའི་ཚུལ་གྱིས་ཕྱག་ཏུ་ཕུལ། དཱུར་བ་དང་ཀུ་ཤ་ཡང་དེ་བཞིན་དུ་བྱས་ནས་གཙུག་ཏོར་དུ་ཕུལ། ཡམ་ཤིང་ནི་འབར་བའི་དཀྱིལ་འཁོར་དུའོ། །དེ་དག་ཀྱང་ལས་དང་མཐུན་པའི་ཁུ་ཚུར་གྱིས་དབུལ་ཏེ། རྡོ་རྗེ་མཁའ་འགྲོ་ལས། ཞི་བ་བྱང་ཆུབ་མཆོག་གིས་བཟུང་། །རྒྱས་ལ་རིན་ཆེན་ཁུ་ཚུར་གྱིས། །དབང་དང་དགུག་པ་དག་ལ་ཡང་། །པདྨའི་ཁུ་ཚུར་གྱིས་ནི་བཟུང་། །དེ་བཞིན་ཁྲོ་བོའི་ཁུ་ཚུར་གྱིས། །ནན་ཏན་དུ་ནི་གཞུག་ལ་བྱ། །ཞེས་པས་སོ། །དེ་ནས་ཆུ་བཞི་སྔོན་དུ་འགྲོ་བའི་ཉེར་སྤྱོད་ཀྱིས་མཆོད་ནས། འཇིག་རྟེན་དབང་ཕྱུག་ཚངས་པ་མགོན་གྱི་སྲས། །མེ་ལྷའི་རྒྱལ་པོ་ཌཱ་ཀིས་དབང་བསྐུར་བ། །ཤེས་རབ་མཆོག་གིས་ཉོན་མོངས་ཐམས་ཅད་སྲེགས། །འཛིན་བྱེད་མེ་ལྷ་ཉིད་ལ་རྣམ་པར་འདུད། །ཅེས་སམ། གཞན་ཡང་། ཚངས་པ་འཇིག་རྟེན་མགོན་གྱི་སྲས། །མེ་ལྷའི་རྒྱལ་པོ་དྲང་སྲོང་མཆོག །འབྱུང་པོ་ཡོངས་སུ་བསྐྱབ་པའི་ཕྱིར། །ཐུགས་རྗེའི་དབང་གིས་སྐུར་སྤྲུལ་པ། །རིག་སྔགས་གྲུབ་པའི་དྲང་སྲོང་མཆོག །ཉོན་མོངས་སྲེག་པའི་ཤེས་རབ་འོད། །བསྐལ་པའི་མེ་ལྟར་གཟི་བརྗིད་འབར། །མངོན་ཤེས་རྫུ་འཕྲུལ་ཞབས་དང་ལྡན། །ཐབས་ཀྱིས་སྤྲུལ་པའི་ཐེག་པ་བཅིབས། །རིག་སྔགས་གསུང་གི་བགྲང་ཕྲེང་འཛིན། །བདུད་རྩི་བཅུད་ལྡན་གུནྡྷེ་བསྣམས། །ཆོས་ཀྱི་བདུད་རྩི་ཡོངས་ལ་བསིལ། །ཉེས་པའི་སྐྱོན་བྲལ་ཚངས་པར་སྤྱོད། །འཇིག་རྟེན་གནས་ཀྱང་མྱ་ངན་འདས། །ཞི་བ་བརྙེས་ཀྱང་ཐུགས་རྗེ་ཆེ། །དེ་ལ་བསྟོད་ཅིང་ཕྱག་ཀྱང་འཚལ། །ཞེས་པས་བསྟོད་ནས། །ཨོཾ་ཨགྣ་ཡེ་ས་པ་རི་ཝཱ་ར་སརྦ་པ་པཾ་ཤོ་དྷ་ནི་སྭཱ་ཧཱ། བསང་གཏོར་དང་། ཨརྒྷཾ་གྱིས་མཆོད་ཡོན་ཕུལ་ལ། མེ་ལྷ་འབར་བའི་རྣམ་པར་བསམ་པར་བྱའོ། །ལྔ་པ་ནི། དཀྱིལ་འཁོར་སྒྲུབ་ཅིང་མཆོད་པ་དང་མ་འབྲེལ་ན། བསང་ཆུ་དང་། ཨ་མྲྀ་ཏས་བསང་། སྭ་བྷཱ་ཝས་སྦྱངས་པའི་ངང་ལས། ཐབ་ཀྱི་དབུས་སུ་ཆོ་ག་གསུམ་ལས། ལས་ཀྱི་ཁྱད་པར་གྱིས་གཙོ་བོ་འཕོ་ཞིང་སྐུ་མདོག་གམ། འོད་ཟེར་རམ། རྩ་ཞལ་འགྱུར་བའི་ལྷ་སོ་བདུན་རྫོགས་པར་བསྐྱེད། ཡེ་ཤེས་པ་སྤྱན་དྲངས། ཕྱི་ནང་ཡིད་ལས་བྱུང་བའི་མཆོད་པས་མཆོད། དགུག་གཞུག་བྱ། སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ། དབང་བསྐུར་རིགས་བདག་གིས་རྒྱས་གདབ་བོ། །སྒྲུབ་མཆོད་དང་འབྲེལ་ན། རང་གི་སྙིང་ག་ནས་འོད་འཕྲོས་པས། རྡུལ་ཚོན་གྱི་དཀྱིལ་འཁོར་ནས་ལས་ཀྱི་ཁྱད་པར་གྱི་གཙོ་བོ་དང་། སྐུ་མདོག་གམ། འོད་ཟེར་འཕྲོས་པའི་དཔལ་རྡོ་རྗེ་སེམས་དཔའི་དཀྱིལ་འཁོར་རྟེན་དང་བརྟེན་པར་བཅས་པ་སྤྱན་དྲངས། རབ་གནས་ཀྱི་རྟེན་ལ་འབུལ་ན། རྟེན་དེ་ཉིད་ཐབ་ཀྱི་ནང་དུ་སྤྱན་དྲངས་པར་བསམ་ཞིང་། སྦོས་དང་བཅས་པའི་རྡོ་རྗེ་དྲིལ་བུ་འཛིན་པས། དམིགས་མེད་མཁའ་ལྟར་དག་ཅིང་ཁྱབ་པ་ཡི། །ཆོས་སྐུ་ནམ་མཁའ་བཞིན་དུ་དབྱེར་མེད་ཀྱང་། །ཐབས་དང་ཤེས་རབ་གཟུགས་བརྙེན་སྐུར་སྟོན་པའི། །བཅོམ་ལྡན་འཁོར་བཅས་གནས་འདིར་གཤེགས་སུ་གསོལ། །ཞེས་དང་། ཨོཾ་བྷ་ག་ཝཱན་མ་ཧཱ་ཀ་རུ་ཎི་ཀ་བཛྲ་སཏྭ་ས་པ་རི་ཝཱ་ར་ཨེ་ཧྱེ་ཧི། ཞེས་མེ་ཏོག་གིས་མཚོན་ནས་སྤྱན་དྲངས་ལ། ཆུ་བཞི་སྔོན་དུ་འགྲོ་བའི་ཉེར་སྤྱོད་དང་སྒེག་སོགས་བརྒྱད་དང་། ནང་བདུད་རྩིས་ཀྱང་མཆོད། བསྟོད་པས་བསྟོད་ནས། ལྷ་རྣམས་ཀྱིས་ཞལ་ཅུང་ཟད་ཕྱེ་བར་བསམས་ལ། གཙོ་བོ་གང་ཡིན་གྱི་སྙིང་པོས་མར་ལ་བསྔགས་ཏེ། ཨོཾ་ཨགྣ་ཡེ་སྭཱ་ཧཱ། ལན་བདུན་གྱིས་བླུགས་གཟར་གྱི་མར་བཅུས་ནས་དགང་གཟར་བཀང་ལ། ཨོཾ་ཨགྣ་ཡེ་མ་ཧཱ་ཤྲི་སོགས་བརྗོད་དེ་གཟར་བུ་ཁ་སྦྱར་ནས་ཐབ་ཀྱི་དབུས་སུ་ལན་གསུམ་ཕུལ་ནས། བསྲེག་རྫས་རྣམས་ལྷ་རང་རང་གི་སྙིང་པོ་སྔོན་དུ་འགྲོ་བས་སྔར་གྱི་རིམ་པ་ལྟར་ཞི་བ་ལ་བརྒྱ། རྒྱས་པ་ལ་བརྒྱ་རྩ་བརྒྱད། དབང་ལ་ལྔ་བཅུ། དྲག་པོ་ལ་དྲུག་ཅུ་ལ་སོགས་པ་གང་འབྱོར་ཕུལ་ནས། བདུན་ཙམ་རེའི་མཇུག་ཏུ་སྤེལ་ཚིག་སྦྱར་ཞིང་། མར་བླུགས་པས་མེ་གསོ། དེ་ལྟར་བསྲེག་རྫས་རྣམས་རྫོགས་པ་དང་། དྲི་མེ་ཡིད་དུ་འོང་བ་ཡི། །ལ་སོགས་པའི་ཆུ་བཞི་སྔོན་དུ་འགྲོ་བའི་མཆོད་པ་ནས་བསྟོད་པའི་བར་མཆོད་ཕྲེང་ལྟར་རྒྱས་པར་བྱས་ནས། དཀུ་བག་ཅན་གྱི་གཏོར་མ་བསང་སྦྱངས་བྱིན་གྱིས་བརླབས་ཏེ། ཐབ་ནང་གི་ལྷ་རྣམས་ཀྱི་ཞལ་ནས་འོད་ཀྱི་སྦུ་གུ་བྱུང་བས་གཏོར་མ་གསོལ་བར་བསམ་ཞིང་། རྡོ་རྗེ་ཐལ་མོ་ཁ་ཕྱེ་ལ། ཨོཾ་བྷ་ག་ཝཱན་མ་ཧཱ་ཀ་རུ་ཎི་ཀ་བཛྲ་སཏྭ་ས་པ་རི་ཝཱ་ར་ཨི་དཾ་བ་ལིཾ་བྷུ་ཛ་སོགས་ཀྱིས་དབུལ་ནས། ཕྱི་ནང་ཡིད་ལས་བྱུང་བས་མཆོད། རིགས་ལྔའི་བསྟོད་པ་བྱ། བཅོམ་ལྡན་འདས་ཐུགས་རྗེ་ཆེན་པོ་དང་ལྡན་པས། བདག་ཅག་ལ་ལས་ཆེ་གེ་མོ་ཞེས་བྱ་བའི་དངོས་གྲུབ་སྩལ་དུ་གསོལ། ཞེས་པས་དངོས་གྲུབ་བླང་། རྡོ་རྗེའི་གླུ་དང་། སྨོན་ལམ་བྱ། ཡི་གེ་བརྒྱ་པ་དང་། མ་འབྱོར་པ་སོགས་ཀྱིས་བཟོད་པར་གསོལ་ནས། དཀྱིལ་འཁོར་སྒྲུབ་མཆོད་དང་མ་འབྲེལ་ན། ཨོཾ་ཁྱེད་ཀྱིས་སེམས་ཅན་དོན་ཀུན་སོགས་དང་། ཨོཾ་བཛྲ་མུཿས་ཡེ་ཤེས་པ་གཤེགས། ཨོཾ་ཨཱཿཧཱུྃ་གིས་དམ་ཚིག་པ་བདག་ལ་བསྡུ། སྒྲུབ་མཆོད་དང་འབྲེལ་ན། དམ་ཚིག་པ་དང་ཡེ་ཤེས་པ་དབྱེར་མེད་རྡུལ་ཚོན་གྱི་དཀྱིལ་འཁོར་དུ་གཤེགས་སུ་གསོལ། དྲུག་པ་ནི། དེ་ནས་ཐབ་ཀྱི་དབུས་སུ་འཇིག་རྟེན་པའི་མེ་ལྷ་སྐད་ཅིག་གིས་བསམས་ལ། བསང་གཏོར་དང་། མཆོད་ཡོན་སྔོན་དུ་འགྲོ་བས། བསྲེག་རྫས་རྣམས་བདུན་ནམ་ཉེར་གཅིག་ལ་སོགས་པ་ཇི་ལྟར་འབྱོར་པ་དང་། མཐར་མར་དགང་བླུགས་གསུམ་ཕུལ་ནས་མཆོད་བསྟོད་བྱ། དཀར་གསུམ་གྱི་གཏོར་མ་བསང་སྦྱངས་བྱིན་གྱིས་བརླབས་ནས། ཨོཾ་ཨགྣ་ཡེ་ས་པ་རི་ཝཱ་ར་ཨ་ཀཱ་རོ་སོགས་ཀྱིས་དབུལ། ཕྱི་མཆོད་དང་། སྔར་གྱི་བསྟོད་པ་རྣམས་བྱ། མཆོད་སྦྱིན་གཏོར་མ་འདི་བཞེས་ལ་སོགས་ཀྱིས་ཕྲིན་ལས་གཞོལ། བསང་གཏོར་དང་མཆོད་ཡོན་ཕུལ་ཏེ། ལྷག་ཆད་ཁ་བསྐང་བར་བྱའོ། །བདུན་པ་ནི། དེ་ནས་སྤྱན་དྲངས་པའི་ཕྱག་རྒྱ་ལས་མཛུབ་མོ་ཕྱིར་བསྐྱེད་ལ། ཨོཾ་བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱི་བསྒྲུབས་ཀྱི་གཤེགས། །ཇི་བཞིན་དུས་སུ་སླར་གཤེགས་ཏེ། །བདག་གི་དངོས་གྲུབ་ཐམས་ཅད་མཛོད། །ཨོཾ་ཨགྣ་ཡེ་ཡ་ཧི་གཙྪ། ཞེས་པས་ཡེ་ཤེས་པ་གཤེགས་སུ་གསོལ། དམ་ཚིག་པ་བདག་ལ་བསྡུ་བར་བྱའོ། །གསུམ་པ་རྗེས་ཀྱི་བྱ་བ་ནི། ཞི་བ་ལ་འོ་མ། རྒྱས་པ་ལ་གུར་གུམ་གྱི་ཆུ། དབང་ལ་ཙནྡན་དམར་པོའི་ཆུ། དྲག་པོ་ལ་དུག་ཆུ་ལ་སོགས་པ་ལ་སངས་རྒྱས་སྤྱན་གྱི་སྔགས་བཟླས་པས་མེ་ཞི་བར་བྱས་ནས། ལས་ཀྱི་རྗེས་མི་མངོན་པར་བསྡུ་ཞིང་འཁོར་གསུམ་རྣམ་པར་མི་རྟོག་པས་རྒྱས་གདབ་པར་བྱའོ། །རྒྱུད་ལས་ཅི་སྐད་བཤད་པའི་ཕན་ཡོན་རྣམས་ཐོབ་པར་འགྱུར་ཏེ། ལྷ་ཡི་ཁ་ནི་མེ་རུ་གསུང་། །སྦྱིན་སྲེག་དེ་ཉིད་རྣམ་པར་གནས། །སྦྱིན་སྲེག་གིས་ནི་ལྷ་རྣམས་ཚིམ། །ཚིམ་ནས་དངོས་གྲུབ་རབ་ཏུ་སྩོལ། །གང་ཞིག་སྔགས་ཀྱི་ལྷག་ཆད་ཀུན། །སྦྱིན་སྲེག་གིས་ནི་དེ་དག་དགང་། །སྐུ་གསུམ་མཆོག་གི་རྩེ་ལས་སྐྱེས། །དེ་ཕྱིར་སྦྱིན་སྲེག་རབ་ཏུ་བསྔགས། །ཞེས་གསུངས་ཏེ་ཕྱིའི་སྦྱིན་སྲེག་གི་ཆོ་གའོ། །དེ་བཞིན་དུ་རྗེས་སུ་ཆགས་པའི་ཡེ་ཤེས་ཀྱི་མེ་ཀུན་ནས་འབར་བ་དང་། ཞེས་པའི་བྷ་གའི་དཀྱིལ་འཁོར་ཡོངས་སུ་སྦྱོང་བའི་ཐབ་ཁུང་དུ། རྡོ་རྗེའི་བླུགས་གཟར་ཀྱིས་བྱང་ཆུབ་ཀྱི་སེམས་ཀྱིས་བསྲེག་རྫས་བླུགས་པར་བྱེད་པ་བདེ་བ་ཆེན་པོའི་སྦྱིན་སྲེག་དང་། དྲི་མ་མེད་ཅིང་རབ་ཏུ་གསལ་བའི་ཡེ་ཤེས་ཀྱི་མེ་རྣམ་པར་འབར་བ་དང་བཅས་པའི་སྤྲུལ་པ་ལ་སོགས་པའི་འཁོར་ལོ་རྣམས་ཀྱི་ཐབ་ཁུང་དུ། རཱ་ས་ན་དང་། ལྭ་ལ་ནའི་བླུགས་གཟར་དང་། དགང་གཟར་དག་གིས་ཁམས་ཡོངས་སུ་སྦྱངས་པའི་བསྲེག་རྫས་བླུགས་པར་བྱེད་པ་བདག་བྱིན་གྱིས་བརླབས་པའི་སྦྱིན་སྲེག་དང་། གཏུམ་མོའི་མེ་འབར་བ་དང་བཅས་པའི་ལུས་ཀྱི་ཐབ་ཀྱི་ཁའི་ཧོཾ་ཁུང་དུ། ལག་པ་གཉིས་ཀྱི་དགང་གཟར་དང་བླུགས་གཟར་དག་གིས། བཟའ་བ་དང་བཏུང་བའི་བསྲེག་རྫས་བླུགས་པར་བྱེད་པ་ནང་གི་སྦྱིན་སྲེག་སྟེ། དེ་ལྟར་ནང་གི་སྦྱིན་སྲེག་ཚུལ་གསུམ་མོ། །དེ་བཞིན་དུ་རྣམ་པར་མི་རྟོག་པའི་ཡེ་ཤེས་ཀྱི་མེ་ཀུན་ནས་འབར་བ་དང་བཅས་པའི་ཆོས་ཀྱི་དབྱིངས་ཀྱི་ཐབ་ཁུང་དུ། ཞི་གནས་དང་ལྷག་མཐོང་གི་དགང་གཟར་དང་བླུགས་གཟར་དག་གིས། ཁམས་གསུམ་པའི་སེམས་དང་སེམས་ལས་བྱུང་བའི་རྣམ་པར་རྟོག་པ་མ་ལུས་པའི་སྲེག་བླུགས་སྲེག་པ་བླ་ན་མེད་པའི་སྦྱིན་སྲེག་གོ །དེ་ལྟར་ན་སྦྱིན་སྲེག་ཕྱི་ནང་རྣམས་ཀྱི་རྟོགས་པ་སྐྱེད་པར་བྱེད་པ་ནི། སྦྱིན་སྲེག་ཕྱི་མ་རྣམས་ཡིན་པས་སོ། །ལས་དང་པོ་པས་ཐོག་མར་ཕྱིའི་སྦྱིན་སྲེག་ལ་འབད་པར་བྱའོ། །རྒྱུད་འགྲེལ་མཁས་པའི་གཞུང་ལུགས་ཇི་བཞིན་སྦྱིན་སྲེག་ཆོ་ག་འདི་སྦྱར་བས། །རྣམ་པར་མི་རྟོག་འབར་བ་དང་བཅས་ཆོས་ཀྱི་དབྱིངས་ཀྱི་ཐབ་ཁུང་དུ། །ཞི་གནས་ལྷག་མཐོང་དགང་བླུགས་དག་གིས་ཁམས་གསུམ་སེམས་ཅན་མ་ལུས་པའི། །སེམས་དང་སེམས་བྱུང་རྣམ་པར་རྟོག་པའི་བུད་ཤིང་མཐའ་དག་བསྲེག་གྱུར་ཅིག །དཔལ་རྡོ་རྗེ་དབྱིངས་ཀྱི་སྦྱིན་སྲེག་གི་ཆོ་ག་མདོར་བསྡུས་པ་འདི་ནི། རྒྱུད་སྡེ་འཛིན་པ་ཀུན་དགའ་གཞོན་ནུ་ལ་སོགས་པས་བསྐུལ་བའི་ངོར། ཁམས་གསུམ་ཆོས་ཀྱི་རྒྱལ་པོ་ཡེ་ཤེས་རྒྱལ་མཚན་དཔལ་བཟང་པོའི་ཞབས་རྡུལ་སྤྱི་བོར་བླངས་པ། ཤཱཀྱའི་དགེ་སློང་ཀུན་དགའ་བཟང་པོས། བཟང་པོ་ཡོངས་བཟུང་གི་སྦྱིན་སྲེག་གི་ལེའུ་རྩ་འགྲེལ་ལ་གཞི་བྱས། རྒྱུད་འགྲེལ་གྱི་ཆོ་ག་གལ་ཆེ་བ་རྣམས་བསྣན་ཅིང་། ལས་སྣ་ཚོགས་པའི་སྦྱིན་སྲེག་ལ་སོགས་པ་རྣམས་གཏང་སྙོམས་སུ་བཞག་ནས། ཤིན་ཏུ་ཉུང་ཞིང་ལག་ལེན་བདེ་བར་དགའ་བའི་ལོ་མ་ཆུའི་ཟླ་བའི་ཚེས་གཅིག་ལ། དཔལ་ས་སྐྱའི་ཆོས་གྲྭ་ཆེན་པོར་སྦྱར་བའི་ཡི་གེ་པ་ནི་མདོ་སྟོད་པ་ཀུན་དགའ་གཞུན་ནུའོ། །ཨི་དཾ་ཤཱ་ས་ནཤྩ་སརྦ་སཏྭ་ཧི་ཏོ་བྷ་ཝནྟྭ།། །།